Aalborg Håndbold har været nødt til at aflyse mandagens håndboldkamp, og det får direktøren til at frygte for et for presset kampprogram til foråret.

Coronasmitte blandt spillerne i Aalborg Håndbold har gjort, at man har været nødt til at udskyde mandagens kamp mod Ribe-Esbjerg. - Det er ikke forsvarligt at spille i morgen. Både rent sportsligt, men vi er også nødt til at tage hensyn til de spillere, der er tilbage, hvis vi skulle spille kampene. Det er heller ikke fysisk muligt at spille med så få spillere, siger direktør i Aalborg Håndbold, Jan Larsen. Seks spillere er indtil videre konstateret smittet med coronavirus, og alle spillere er blevet bedt om at blive hjemme. - Nu håber vi, det gør, at vi forhåbentlig kan spille 30. december, at vi giver et par dage ekstra, og at de, der kommer ud af isolation, også er klar. Vi skal selvfølgelig også have dem testet med både hjerte- og lungekapacitet for at være sikre på, de er friske til at kunne spille, siger Jan Larsen. Flere aflysninger vil få konsekvenser Ledelsen i Aalborg Håndbold mødes igen den 28. for at gøre status og finde ud af, om det er muligt at spille den anden kamp, der skulle have været spillet mellem jul og nytår, den 30. december. - Så håber vi selvfølgelig, vi har fået dem ud af isolation, og at der ikke kommer yderligere tilfælde. Det er også rigtig vigtigt for ikke at få skubbet flere kampe foran os. Med et stramt kampprogram i februar, marts og april, hvor holdet blandt andet skal kæmpe i Champions Leauge og om placeringer i grundspillet, ser han ikke frem til eventuelle konsekvenser af, at flere kampe skal presset ind i et allerede presset program. - Det er omtrent katastrofalt, men sådan er det i den her tid. Det er jo sådan, betingelserne er, og det skal vi også nok komme igennem. Men det bliver et hårdt program. Det kommer til at kræve alt både mentalt og fysisk for alle i klubben for at komme igennem det, siger Jan Larsen.